AP ปี 65 กวาดกำไรเฉียด 6 พันล้าน โต 29% แจกปันผล 0.65 บ. XD 9 พ.ค.นี้
AP โกยกำไรปี 65 ทะลุ 5.87 พันล้าน โต 29.37% หลังรายได้ขายแนวราบ-คอนโดแกร่ง บุ๊กส่วนแบ่งกําไรกิจการร่วมค้า พ่วงแจกปันผล 0.65 บ. ขึ้นเครื่องหมาย XD 9 พ.ค.นี้
AP โกยกำไรปี 65 ทะลุ 5.87 พันล้าน โต 29.37% หลังรายได้ขายแนวราบ-คอนโดแกร่ง บุ๊กส่วนแบ่งกําไรกิจการร่วมค้า พ่วงแจกปันผล 0.65 บ. ขึ้นเครื่องหมาย XD 9 พ.ค.นี้
21 ก.พ. 2566

บริษัท เอพี (ไทยแลนด์) จำกัด (มหาชน) หรือ AP รายงานผลการดำเนินงานงวดปี 2565 สิ้นสุดวันที่ 31 ธ.ค.2565 ดังนี้

บริษัทมีรายได้รวมปี 65 อยู่ที่ 38,539 ล้านบาท เพิ่มขึ้น 21.2% จากปีก่อน แบ่งออกเป็นรายได้จากการขาย 37,522 ล้านบาท เพิ่มขึ้น 21.5% จากปีก่อน และรายได้ค่าบริการและค่าบริหารจัดการ 1,017 ล้านบาท เพิ่มขึ้น 11.1% จากปีก่อน
สำหรับแนวราบยังคงเป็นรายได้หลักของบริษัทฯ โดยในปี 65 บริษัทมีรายได้จากสินค้าแนวราบ 35,605 ล้านบาท เพิ่มขึ้น 21.8% จากปีก่อน เป็นผลมาจากยอดขายของกลุ่มสินค้าแนวราบที่ดีต่อเนื่อง และยอดรอโอนกรรมสิทธิ์ที่มีคุณภาพ
ส่วนรายได้จากคอนโดนิเนียม 1,918 ล้านบาท เพิ่มขึ้น 16.8% จากปีก่อน จาก 4 โครงการคอนโดมิเนียมพร้อมอยู่ของบริษัทโดยรายได้สวนใหญ่มาจากโครงการ Aspire เอราวัณ ไพร์ม ซึ่งเป็นโครงการที่เริ่มโอนกรรมสิทธิ์ในไตรมาส 1/65 โดยปัจจุบันมียอดโอนกรรมสิทธิ์ รวมแล้ว 46.4% นอกจากนี้ในปี 65 บริษัทมีโครงการที่โอนกรรมสิทธิ์ครบทั้งหมด 2 โครงการ ได้แก่ 1) Aspire รัตนาธิเบศร์ 2, 2) Aspire อโศก-รัชดา
อีกทั้งในปี 65 บริษัทมีโครงการร่วมทุนโครงการใหม่ 2 โครงการที่เริ่มโอนกรรมสิทธิ์ ได้แก่ Life สาทร เซียร์รา มูลค่า 6,250 ล้านบาท และ Rhythm เอกมัย เอสเตท มูลค่า 3,350 ล้านบาท เมื่อคิดรวมรายได้การโอนกรรมสิทธิ์ของโครงการร่วมทุน 100% อยู่ที่ 10,849 ล้านบาท เพิ่มขึ้น 32% จากปีก่อนหน้า จึงส่งผลให้ปี 65 บริษัทสามารถบันทึกส่วนแบ่งกําไรจากเงินลงทุนในกิจการร่วมค้าอยู่ที่ 1,233 ล้านบาท เพิ่มขึ้น 23.4% จากปีก่อนหน้า
นอกจากนั้นที่ประชุมคณะกรรมการบริษัทฯ เมื่อวันที่ 21 ก.พ.66 มีมติอนุมัติจ่ายปันผลจากกำไรสะสม เป็นเงินสดในอัตรา 0.65 บาท/หุ้น กำหนดขึ้นเครื่องหมาย XD วันที่ 9 พ.ค.66 กำหนดจ่ายเงินปันผลให้ผู้ถือหุ้น 10 พ.ค.66